**TÁJÉKOZTATÓ**

**A FOGVATARTOTTAK JOGI ÉS EGYÉB KÉPVISELETÉT ELLÁTÓ**

**SZEMÉLYEK RÉSZÉRE**

**Tisztelt Hölgyem/Uram!**

A büntetés-végrehajtási szervek területére történő be- és kilépés, valamint a büntetés-végrehajtási szervek területén tartózkodás részletes szabályairól szóló 3/2024. (I.30.) BM rendeletben (a továbbiakban: BM rendelet) foglaltak értelmében:

1) A védő, valamint a fogva lévő sértett, a magánvádló és az egyéb érdekelt képviselője, továbbá a fogva lévő pótmagánvádló, illetve tanú érdekében eljáró ügyvéd; a büntetőeljárásról szóló 2017. évi XC. törvény (a továbbiakban: Be.) 78.§ -a alapján kirendelt tolmács a kirendelésről szóló határozat vagy meghatalmazás felmutatása mellett léphet be az Intézet területére. A belépést engedélyezni kell, ha a védő a meghatalmazásnak a fogvatartottal való aláíratása érdekében keresi fel az intézetet. A védő a meghatalmazásnak a Be. 45.§ szerinti benyújtásáig a fogvatartottal csak ellenőrzés mellett beszélhet. A meghatalmazás aláíratása érdekében érkező védő és képviselő intézetben tartózkodási ideje legfeljebb 30 perc. Ha a bíróság a Be. 43.§ alapján a védőt az eljárásból kizárta, az adott büntetőeljárásban nem engedélyezhető a kizárt védő az Intézet területére történő belépése. A védő - a belépéskor történő bejelentés mellett - külön engedély nélkül is jogosult az üggyel kapcsolatos iratok az Intézet területére, történő bevitelére. Az ügyvédjelöltnek az ügyvéd mellett vagy helyetteseként a bv. intézetbe történő beléptetése során igazolnia kell, hogy az ügy vitelére megbízást, vagy kirendelő határozatot kapott ügyvéddel (ügyvédi irodával) munkaviszonyban áll. (pl.: ügyvédjelölti igazolvánnyal). A BM rendelet 11. § értelmében a hivatalos vagy szolgálati ügyben eljáró személy a feladata ellátására jogosultságát igazoló igazolvány, okmány, határozat, megbízólevél vagy meghatalmazás, és ha az előzőekben foglalt irat a személyazonosság igazolására nem alkalmas, akkor személyazonosság igazolására alkalmas hatósági igazolvány együttes felmutatása mellett léphet be a bv. szerv területére.

A Be. 48. § (1) bekezdése alapján a kirendelés hatálya a büntetőeljárás jogerős befejezéséig tart, és kiterjed a közvetítői eljárásra, a perújításra, a felülvizsgálatra, az egyszerűsített felülvizsgálatra, a bűncselekménnyel összefüggő vagyon vagy dolog elvonására, adat hozzáférhetetlenné tételére irányuló eljárásra, valamint a különleges eljárásokra is, valamint a Be. 48. § (2) bekezdése szerint a kirendelés hatályát veszti, amikor a terhelt vagy a bűncselekmény elkövetésével megalapozottan gyanúsítható személy érdekében meghatalmazott védő a meghatalmazását e törvény szerint benyújtotta, vagy a meghatalmazás rendelkezési nyilvántartásba vételét bejelentették.

Helyettesítéskor igazolnia kell továbbá, hogy a fogvatartott ügyében jogosult eljárni. Az igazolás származhat az ügyvédjelöltet foglalkoztató ügyvédtől (ügyvédi irodától), de elfogadható a helyettesítésre jogosult ügyvédjelölt nevének az ügyvéd részére adott meghatalmazáson való feltüntetése is. Amennyiben az ügyvédjelölt rendelkezik a fenti munkaviszonyra illetve a védő helyettesítésére vonatkozó igazolással, a fogvatartottal való kapcsolattartása és a védőt megillető jogosultságok tekintetében a védőre vonatkozó szabályokat kell alkalmazni. Az intézetbe ügyvédi látogatásra érkező kirendelt védő részére biztosítani kell a védencével való megbeszélés lehetőségét, amely nem ellenőrizhető. Az ügyvédi látogatás az ügyvédi beszélő fülkében történik

2.) Képviselőkre vonatkozó szabályok:

A képviseletre vonatkozó írásos meghatalmazást - az illetékes Bíróság általi elfogadást követően - az intézet területére történő belépéskor köteles felmutatni. A fogvatartott képviselője a fogvatartottal az intézet e célra kijelölt ügyvédi beszélő helyiségében, ellenőrzés mellett beszélhet. A fogvatartott képviselőjének beléptetését meg kell tagadni, ha a rendelkezési jogkör gyakorlója a fogvatartottal való kapcsolattartását korlátozta vagy kizárta, illetve akkor is, ha a magatartása, illetve a vele kapcsolatosan rendelkezésre álló adatok alapján arra lehet következtetni, hogy beléptetése esetén az Intézet biztonságát, rendjét veszélyeztetheti. A fogvatartott képviselőjeként eljáró személyek intézetbe történő ki - és beléptetése során a védőkre vonatkozó szabályokat értelemszerűen kell alkalmazni.

Elérhetőségek:

Telefonszám: +36 94/ 516-752

E-mail cím: szom-ugyved@bv.gov.hu

A védő /meghatalmazott, kirendelt/ védencével felügyelet nélkül beszélhet hivatali munkaidő alatt az alábbi időpontok szerint:

– hétfő - csütörtök: 08:00 -15:00 óráig

– péntek: 08:00 -12:30 óráig

A védő belépése hivatali időn túl kizárólag a bv. szerv vezetőjével előre egyeztetett időpontban engedélyezhető.

A védő – a belépéskor történő bejelentés mellett – külön engedély nélkül is jogosult kizárólag hang rögzítésére alkalmas készüléknek a bv. szerv területére történő bevitelére.

Kérjük Önöket, hogy amennyiben az Intézetbe a meghatalmazás aláírása érdekében lépnek be, a személybejárati kapun szolgálatot teljesítő munkatársunk felé ezt jelezzék.

A külföldi állampolgárságú fogvatartotthoz ügyvéddel érkező, az ügyvéd által megbízott a nyelvi megértést segítő személy esetén a biztonsági felügyelő ellenőrzi a személyazonosságot igazoló okmányt, a nyelvi megértést segítő személy igazolványt, valamint a megbízást igazoló okmányt.